La cavalcada del Pare Noel amplia recorregut
22 desembre 2023

## La cavalcada del Pare Noel amplia recorregut22 desembre 2023Última actualització: 22 desembre 2023

![](../gestion/img/bc750230158677f500c670fdff62bddb74ed4f0e02f95e608dd6ecf3198c1c89.jpg)  
  

La **regidora delegada de Cultura, Balbina Sendra** acompanyada per l'**edil de Participació Ciutadana, Liduvina Gil**, ha comparegut aquest matí en roda de premsa per informar de dues de les activitats més destacades que se celebraran durant els pròxims dies i que s'emmarquen a la programació nadalenca dissenyada pel consistori.  
  
La primera és la **benvinguda del Pare Noel** que se celebrarà el pròxim **24 de desembre** a partir de les **17.45 hores**.  
  
Tal com ha explicat Sendra, la comitiva **sortirà de la plaça Major** i comptarà amb un recorregut ampliat: c/ dels Arcs, Pl. Major, Sant Pasqual, Alcalà del Olmo, Avinguda d'Alacant, Escola Pia, Major, passeig Germanies, Francesc de Borja per finalitzar al pati de l'Escola Pia.  
  
Pel que fa a les novetats, s'ha explicat que el Pare Noel baixarà del seu trineu a la plaça Major per poder saludar la corporació municipal i totes les persones congregades a la plaça i recollir la clau màgica que obri totes les cases de Gandia.

  
A la cavalcada hi participaran al voltant de 110 persones, entre músics, patinadors/es, actors, ballarines i figurants.  
  
Sendra ha volgut agrair la col·laboració de tots els departaments implicats en aquesta iniciativa i ha destacat el treball dels voluntaris, clubs, entitats i organismes que hi participen de manera desinteressada perquè aquesta nit siga màgica.  
  
La segona activitat de què s'ha informat són les **campanades infantils** que, després de l'excel·lent acollida que van tenir l'any passat, es tornen a celebrar el **dia 31 a la plaça Major** pel matí. Gil ha informat que en aquesta ocasió la festa **començarà a les 11.30 hores** amb animació teatral a càrrec de la companyia 'Estranya teatre Cia' i el seu **espectacle 'Adéu al 23'**. A les **12 hores** serà el torn per a les **campanades** i tot seguit començarà una festa plena de ball, música i animació.  
  
L'edil ha explicat que el consistori regalarà el raïm als nens i nenes que hi vagen, però que per poder calcular la quantitat cal inscriure's a [www.gandia.es](http://www.gandia.es).

[Twittear](https://twitter.com/share)